Insektkvinder: Nu skal danskerne spise skorpioner på pinde - Food Supply DK
Insektkvinder: Nu skal danskerne spise skorpioner på pinde
Wholi satser på at bringe nye, eksotiske fødevarer til Danmark
Jessica Buhl-Nielsen og Malena Sigurgeirsdóttir er i Kina for at hente nye insekt-ideer. Foto: Wholi
For den københavnske insektvirksomhed Wholi er det ikke længere nok med larver og fårekyllinger, som Wholi i dag har på hylderne hos blandt andre Irma og Magasin’s Mad og Vin. Hvis det står til kvinderne bag Wholi, Malena Sigurgeirsdóttir og Jessica Buhl-Nielsen, skal danskerne nu også til at spise store, stegte silkeorme og skorpioner på pinde.
De to stiftere deltager i denne uge i Kina i en stor, international konference om spiselige insekter og håber at komme hjem med ny inspiration.
- Vi har længe haft et ønske om at kunne byde danskerne på de mest smagfulde insekter og samtidig lave nogle samarbejder med insektfarmere for at støtte deres produktion, konstaterer Jessica Buhl-Nielsen.